**ДО: Президентство на Република България**

**ЗАЯВЛЕНИЕ ЗА ДОСТЪП ДО ОБЩЕСТВЕНА ИНФОРМАЦИЯ**

от

Ирина Петрова Мазганова в качеството си на редактор на уебсайта Искра.бг

Гр. Бургас, ул. „Оборище“ 41, ет. 3

Телефон: 0895 55 50 80, ел. поща: irina@iskra.bg

**Уважаеми г-н Президент,**

Искра.бг е уебсайт за новини, коментари, родолюбие, разследваща журналистика и други. Основната цел на сайта е да отразява истината, а не да публикува манипулирана информация или информация, която обслужва определени интереси.

От редакцията ни взехме интервю от шефа на Института по пътна безопасност инж. Богдан Милчев, което можете да прочетете на следния линк - https://www.iskra.bg/inzh-bogdan-milchev-upravlyavat-ni-edni-shmekeri/. По време на него той заяви, че президентът Румен Радев е бил уведомен от тогавашния си съветник и настоящ служебен министър на отбраната Димитър Стоянов за твърдения на строителна фирма, че заместник-министърът на регионалното развитие и благоустройството Захари Христов им е поискал подкуп. По време на срещата между държавния глава и Стоянов са присъствали още представители на въпросната фирма, министърът на регионалното развитие Виолета Комитова и служителят на Министерството на регионалното развитие и благоустройството Тодор Стоянов.

Подобно твърдение е описано първоначално от сайта Blagoevgrad-news в статията им "Искал ли е зам. министър от служебното правителство комисионни от пътностроителни фирми", публикувана на 11 август тази година, която можете да прочетете на следния линк - https://blagoevgrad-news.com/iskal-li-e-zamestnik-ministrar-komisionni/. В нея пише:

*"Пътностроителна фирма, извършила ремонтни дейности по пътища в община Кърджали, по Оперативна програма Регионално развитие, на която държавата дължи плащане от около 2 млн.лв. получава предложение – срещу комисионна от 10 % да си получат плащането безпроблемно и бързо – според нашият източник, именно Захари Христов е автор на въпросното предложение. Строителите обаче отказват и вместо това, запознават служебният министър тогава Виолета Комитова с офертата, получена от нейния заместник.*

*Тя от своя страна го свежда до знанието главния секретар на президента Радев тогава- Димитър Стоянов и той приема собствениците на среща в президентството. Шокиран от информацията, която получава Стоянов води представителите на фирмата при президента Радев, който също е потресен от чутото и е категоричен, че подобни действия са недопустими. Два дни по-късно, Захари Христов е освободен от поста, от служебния тогава премиер Стефан Янев."*

Считаме че казусът представлява значим обществен интерес, защото се отправят тежки и сериозни обвинения срещу заместник-министърът на регионалното развитие и благоустройството, както и срещу президента на Република България.

На основание чл.2 от Закона за достъп до обществена информация /ЗДОИ/ и в качеството Ви на задължен субект по чл.3 от ЗДОИ, молим да ни отговорите на следните въпроси:

1. Имало ли е наистина такава среща между Вас, господин Радев, съветникът Ви Димитър Стоянов, министърът на регионалното развитие Виолета Комитова и представители на строителната фирма по време, по време на която сте бил уведомен за недопустимите действия на Захари Христов?
2. Ако е имало подобна среща, г-н Радев, защо не сте подал сигнал в Прокуратурата?
3. Г-н Радев, Вие разговарял ли сте със заместник-министъра на регионалното развитие и благоустройството Захари Христов по повод твърденията? Ако сте разговаряли какво е заявил Христов?
4. Вие ще проверите ли твърденията за искане на подкуп от страна на Захари Христов?
5. Вие ще подадете ли сигнал към компетентните институции, за да бъде потърсена отговорност от Захари Христов?
6. Като глава на служебния кабинет ще уволните ли заместник-регионален министър?
7. Ще извършите ли проверка дали твърденията инж. Богдан Милчев, предвид интервюто му за нас, че строителните фирми назначават министрите на регионалното развитие и благоустройството, отговарят на истината?

Информацията, която желаем да ни бъде предоставена, е от обществения живот в Република България и ще даде възможност както на нас, така и на нашите читатели добият по-ясна представа относно законосъобразното протичане на всички законови процедури. С получената информация ще се повиши прозрачността и отчетността на представляваната от Вас институция, тъй като липсва достоверна и важна информация по цитирания казус.

Считаме, че желаната информация следва да се предостави и че е налице „надделяващ обществен интерес“ по смисъла на т.6 от допълнителните разпоредби на ЗДОИ.

Молим желаната информация да ни бъде предоставена на следната електронна поща: irina@iskra.bg

Дата: 18.10. 2022 г. **С уважение,**

Ирина Мазганова

Редактор в Искра.бг